b'\n_START_ARTICLE_\nLietuvos pirmininkavimas ES Tarybai 2013\n_START_PARAGRAPH_\nLietuva Europos S\xc4\x85jungos Tarybai pirmininkavo antr\xc4\x85j\xc4\xaf 2013 met\xc5\xb3 pusmet\xc4\xaf (nuo 2013 m. liepos 1 d. iki 2013 m. gruod\xc5\xbeio 31 d.). Tai buvo pirmasis Lietuvos pirmininkavimas po \xc4\xafstojimo \xc4\xaf Europos S\xc4\x85jung\xc4\x85 2004 m. Lietuva buvo pirmoji i\xc5\xa1 Baltijos \xc5\xa1ali\xc5\xb3 (Latvija pirm\xc4\x85 kart\xc4\x85 pirmininkavo 2015 m. pirm\xc4\x85j\xc4\xaf pusmet\xc4\xaf, Estija - 2018 m.). Kit\xc4\x85 syk\xc4\xaf pirmininkauti ES Tarybai Lietuvai teks ne anks\xc4\x8diau kaip tre\xc4\x8diojo de\xc5\xa1imtme\xc4\x8dio pabaigoje (preliminariai \xe2\x80\x93 2027 metais)._NEWLINE_Pirmininkavimas ES Tarybai \xe2\x80\x93 kiekvienos ES valstyb\xc4\x97s nar\xc4\x97s pareiga, atliekama rotacijos principu. Siekiant i\xc5\xa1laikyti darbotvark\xc4\x97s t\xc4\x99stinum\xc4\x85, pirmininkaujan\xc4\x8dios valstyb\xc4\x97s nar\xc4\x97s glaud\xc5\xbeiai bendradarbiauja grup\xc4\x97mis po tris. Tokia tvarka \xc4\xaftvirtinta 2009 metais, kai \xc4\xafsigaliojo Lisabonos sutartis. Vadinamasis Trejetas u\xc5\xbesibr\xc4\x97\xc5\xbeia, koki\xc5\xb3 ilgalaiki\xc5\xb3 tiksl\xc5\xb3 ketina siekti ir parengia bendr\xc4\x85 18 m\xc4\x97nesi\xc5\xb3 Trejeto program\xc4\x85. Pirmininkauti ES Lietuva ruo\xc5\xa1\xc4\x97si kartu su Trejeto partner\xc4\x97mis Airija ir Graikija. J\xc5\xb3 bendr\xc4\x85 program\xc4\x85 ES \xc5\xa1ali\xc5\xb3 ministrai patvirtino 2012 m. gruod\xc5\xbeio 11 d. _NEWLINE_Pagrindinis pirmininkaujan\xc4\x8diai \xc5\xa1aliai tenkantis u\xc5\xbedavinys \xe2\x80\x93 vadovauti ES teis\xc4\x97s akt\xc5\xb3 leidybai, kuria Taryba r\xc5\xabpinasi kartu su Europos Parlamentu (EP), u\xc5\xbetikrinti S\xc4\x85jungos darbotvark\xc4\x97s t\xc4\x99stinum\xc4\x85, skland\xc5\xb3 teis\xc4\x97k\xc5\xabros proces\xc4\x85, atstovauti vis\xc5\xb3 \xc5\xa1ali\xc5\xb3 nari\xc5\xb3 interesams. Pirmininkavimo metu Lietuvai teko vadovauti ES Tarybai ir jos parengiamiesiems organams (darbo grup\xc4\x97ms ir komitetams), organizuoti daugel\xc4\xaf formali\xc5\xb3 ir neformali\xc5\xb3 susitikim\xc5\xb3 Briuselyje bei pirmininkaujan\xc4\x8dioje \xc5\xa1alyje. Pirmininkaujanti \xc5\xa1alis moderuoja ES Taryboje vykstan\xc4\x8dias diskusijas ir siekia kuo platesnio nari\xc5\xb3 sutarimo svarstant visai ES svarbius klausimus, priimant sprendimus. Pirmininkaujanti \xc5\xa1alis taip pat atstovauja ES Tarybai santykiuose su kitomis ES institucijomis, ypa\xc4\x8d su Europos Komisija ir EP, formuoja jos santykius su kitomis ES institucijomis.\n_START_SECTION_\nPirmininkavimo darbotvark\xc4\x97, prioritetai ir rezultatai\n_START_PARAGRAPH_\nPirmininkauti teko ES institucinio ciklo pabaigoje, kai Europos Parlamentas ir Komisija prie\xc5\xa1 2014 m. pavasario rinkimus siek\xc4\x97 u\xc5\xbebaigti prad\xc4\x97tus darbus.\xc2\xa0Be to, \xc5\xa1alia kasdienin\xc4\x97s ES teis\xc4\x97k\xc5\xabros darbotvark\xc4\x97s prisid\xc4\x97jo tik kart\xc4\x85\xc2\xa0 per 7 metus pirmininkaujan\xc4\x8dioms \xc5\xa1alims tenkantis papildomas kr\xc5\xabvis \xe2\x80\x93\xc2\xa0 ES teis\xc4\x97s aktai, susij\xc4\x99 su ES daugiamet\xc4\x97s finansin\xc4\x97s programos 2014\xe2\x80\x932020 m. (ES biud\xc5\xbeeto) \xc4\xafgyvendinimu. Darbotvark\xc4\x99 pakoregavo ir nenumatytos kriz\xc4\x97s. Lietuva pirmininkauti prad\xc4\x97jo gana \xc4\xaftemptu metu \xe2\x80\x93 buvo kil\xc4\x99s skandalas d\xc4\x97l JAV \xc5\xa1nipin\xc4\x97jimo programos PRISM, reik\xc4\x97jo reaguoti \xc4\xaf krizes Egipte, v\xc4\x97liau \xe2\x80\x93 Sirijoje. _NEWLINE_Remiantis b\xc5\xabsima pirmininkavimo darbotvarke ir atsi\xc5\xbevelgiant \xc4\xaf aplinkybes, buvo ai\xc5\xa1ku, kad svarbiausi Lietuvos kaip ES Tarybos pirminink\xc4\x97s tikslai bus u\xc5\xbetikrinti, kad ES vykdo patikim\xc4\x85 finansin\xc4\x99 ir ekonomin\xc4\x99 politik\xc4\x85, daug d\xc4\x97mesio skiria ekonominiam augimui, nauj\xc5\xb3 darbo viet\xc5\xb3 k\xc5\xabrimui ir siekia kurti saugi\xc4\x85 aplink\xc4\x85 savo pilie\xc4\x8diams bei demonstruoja atvirum\xc4\x85 savo partneriams. I\xc5\xa1 \xc5\xa1io pagrindinio pirmininkavimo naratyvo kristalizavosi \xc5\xa1\xc5\xabkis \xe2\x80\x9eTelkiam\xc4\x97s Europai: patikima, auganti ir atvira Europa\xe2\x80\x9c, atsispind\xc4\x97j\xc4\x99s ir pirmininkavimo programoje._NEWLINE_Lietuvos pirmininkavimo metu pavyko susider\xc4\x97ti d\xc4\x97l 2014\xe2\x80\x932020 m. ES finansin\xc4\x97s programos bei patvirtinti 2014 m. ES biud\xc5\xbeet\xc4\x85. Per pusmet\xc4\xaf Lietuva Nuolatini\xc5\xb3 atstov\xc5\xb3 komitete pasiek\xc4\x97 sutarim\xc4\x85 d\xc4\x97l 147 teis\xc4\x97s akt\xc5\xb3 ir 234 \xc4\xafstatymo galios neturin\xc4\x8di\xc5\xb3 teis\xc4\x97s akt\xc5\xb3. Taip pat patvirtintos 47 ES Tarybos i\xc5\xa1vados i\xc5\xa1 \xc4\xafvairi\xc5\xb3 ES politikos sri\xc4\x8di\xc5\xb3. Lietuva u\xc5\xbebaig\xc4\x97 derybas d\xc4\x97l daugiau kaip 60 teis\xc4\x97s akt\xc5\xb3, susijusi\xc5\xb3 su ES daugiame\xc4\x8diu biud\xc5\xbeetu, kurie u\xc5\xbetikrino skland\xc5\xbei\xc4\x85 naujo finansinio laikotarpio prad\xc5\xbei\xc4\x85._NEWLINE_ES institucij\xc5\xb3 ir valstybi\xc5\xb3 politikai, auk\xc5\xa1\xc4\x8diausi pareig\xc5\xabnai, diplomatai teigiamai \xc4\xafvertino Lietuvos pirmininkavim\xc4\x85.\n_START_SECTION_\nPirmininkavimo organizavimas\n_START_PARAGRAPH_\nPirmininkaudama Lietuva pasirinko vadinam\xc4\x85j\xc4\xaf \xe2\x80\x9eBrussels-based\xe2\x80\x9c model\xc4\xaf, kai svarbiausi sprendimai priimami Briuselyje. Lietuvos ministrai ir viceministrai pirmininkavo 39 ES Tarybos pos\xc4\x97d\xc5\xbeiams. Briuselyje surengta 1176 ES Tarybos darbo grupi\xc5\xb3 ir komitet\xc5\xb3 pos\xc4\x97d\xc5\xbei\xc5\xb3. 45 kartus \xc4\xaf pos\xc4\x97d\xc5\xbeius rinkosi Nuolatini\xc5\xb3 atstov\xc5\xb3 komitetas (COREPER II sureng\xc4\x97 23 pos\xc4\x97d\xc5\xbeius, COREPER I \xe2\x80\x93 22). Diskusijos klausimais, kuriais Europos Parlamente ES Tarybos vardu pasisak\xc4\x97 Lietuvos atstovai, i\xc5\xa1 viso truko 111 val. (4 dienos ir 11 val.). Lietuvos ministrai, viceministrai 81 kart\xc4\x85 dalyvavo debatuose EP plenarin\xc4\x97se sesijose bei komitet\xc5\xb3 pos\xc4\x97d\xc5\xbeiuose._NEWLINE_I\xc5\xa1 viso pirmininkavimo komand\xc4\x85 sudar\xc4\x97 apie 1,5 t\xc5\xabkst. asmen\xc5\xb3, atstovavusi\xc5\xb3 apie 80 institucij\xc5\xb3. I\xc5\xa1 j\xc5\xb3 apie 240 buvo paskirti darbo grupi\xc5\xb3 pirmininkais, 270 \xe2\x80\x93 darbo grupi\xc5\xb3 pirminink\xc5\xb3 pavaduotojais, apie 1 t\xc5\xabkst. vykd\xc4\x97 kitas su pirmininkavimu susijusias funkcijas (ekspert\xc5\xb3, pad\xc4\x97j\xc4\x97j\xc5\xb3, patar\xc4\x97j\xc5\xb3, koordinatori\xc5\xb3).\n_START_SECTION_\nPirmininkavimo logotipas\n_START_PARAGRAPH_\nKaip ir prim\xc4\x85j\xc4\xaf pusmet\xc4\xaf pirmininkavusi Airija, Lietuva taip pat suk\xc5\xabr\xc4\x97 savo pirmininkavimo logotip\xc4\x85. Logotip\xc4\x85 sudaro keturi skirting\xc5\xb3 m\xc4\x97lynos spalvos atspalvi\xc5\xb3 koncentriniai apskritimai, kurie vir\xc5\xa1utin\xc4\x97je de\xc5\xa1in\xc4\x97je pus\xc4\x97je yra perpinti trij\xc5\xb3 Lietuvos v\xc4\x97liavos spalv\xc5\xb3 juosteli\xc5\xb3. Logotipo spalvos primena Lietuvos ry\xc5\xa1ius su Baltijos j\xc5\xabros ir \xc5\xa0iaur\xc4\x97s Europos regionu, o m\xc4\x97lyna ES v\xc4\x97liavos juosta simbolizuoja bendras vertybes ir darbus. _NEWLINE_Kurti Lietuvos pirmininkavimo logotip\xc4\x85 pad\xc4\x97jo ir visuomen\xc4\x97, ir profesionalai. 2011 metais paskelbtas atviras konkursas, kuriame gal\xc4\x97jo dalyvauti visi norintys. Buvo pateikta daugiau kaip 600 logotipo id\xc4\x97j\xc5\xb3. Laim\xc4\x97jusi\xc4\x85 Simonos Mykolaityt\xc4\x97s id\xc4\x97j\xc4\x85 \xe2\x80\x93 daugiasluoksn\xc4\xaf apskritim\xc4\x85, simbolizuojant\xc4\xaf, kad ES saugo ir dirba i\xc5\xa1vien su Lietuva, \xe2\x80\x93 i\xc5\xa1pl\xc4\x97tojo Lietuvos grafikos ir dizaino asociacijos nar\xc4\x97, studijos PRIM PRIM k\xc5\xabrybos vadov\xc4\x97 Kotryna Zilinskien\xc4\x97, suk\xc5\xabrusi oficial\xc5\xb3 Lietuvos pirmininkavimo ES Tarybai logotip\xc4\x85. Oficialiai jis pristatytas 2013 m. gegu\xc5\xbe\xc4\x97s 10 d. Vilniuje.'